Yhdysvalloissa tehdyn kyselytutkimuksen mukaan ateistit ja agnostikot tietävät eniten uskonnoista.

Willem Dafoe näytteli Jeesusta Martin Scorsesen elokuvassa Kristuksen viimeinen kiusaus. ZUMAWIRE.COM

Amerikkalaisen Pew Research Center -tutkimuslaitoksen tekemässä tutkimuksessa uskonnoista tiesivät eniten ateistit ja agnostikot, juutalaiset sekä mormonit.

Tutkimuksessa haastatelluille yli 3 400 aikuiselle esitettiin 32 kysymystä. Samaan kategoriaan ryhmitellyt ateistit ja agnostikot vastasivat keskimäärin oikein 20,9 kysymykseen. Juutalaisilla oikeita vastauksia oli keskimäärin 20,5 ja mormoneilla 20,3.

Huonoiten uskonnoista tiesivät katoliset latinot (11,6) ja tummaihoiset protestantit (13,4), jotka oli eritelty tutkimuksessa omiksi ryhmikseen. Kristityistä parhaiten pärjäsivät valkoihoiset evankeliset protestantit (17,6).

Uskonnollinen maa

Ateistien ja agnostikkojen sekä juutalaisten menestys tutkimuksessa pohjautuu siihen, että he tiesivät eniten eri uskonnoista. Heillä oli myös paras tietämys uskonnon asemasta perustuslaissa ja julkisessa elämässä. Pelkkään kristinuskoon liittyvistä kysymyksistä eniten vastasivat oikein mormonit.

Pew Research Centerin aiemmissa tutkimuksissa on ilmennyt, että yhdysvaltalaiset ovat uskonnollisimpien joukossa teollisuusmaista. Kuusi kymmenestä on sitä mieltä, että uskonto on erittäin tärkeää heidän elämässään ja neljä kymmenestä sanoo käyvänsä kirkossa joka viikko.

Tutkimuslaitoksen mukaan he ovat silti melko tietämättömiä uskontojen, omansa mukaan lukien, historiasta ja tavoista. Samaan johtopäätökseen oli päätynyt Bostonin yliopiston uskontotieteiden professori Stephen Prothero.

– Emme tiedä juuri mitään omista uskonnoistamme ja vielä vähemmän muiden uskonnoista, hän sanoi Los Angeles Timesille.

”Epäterveellistä”

Pastori ja kirjailija Adam Hamilton metodistikirkosta epäilee, että monet ovat haluttomia tietämään uskonnoista.

– Luulen, että monille kristityille käy niin, että kun he tulevat tiettyyn uskoon, he hyväksyvät sen olevan totta ja lopettavat perehtymisen. Kun he ovat hyväksyneet sen todeksi, seurauksena on, etteivät he perehdy muidenkaan uskontoihin. Mielestäni se ei ole terveellistä minkään uskonnon edustajalle, Hamilton sanoi.

Protestanteista 53 prosenttia ei tiennyt, että Martti Lutherin opetukset ja teot innoittivat heidän uskonhaaransa syntyyn. 45 prosenttia katolilaisista ei puolestaan tiennyt, että heidän kirkkonsa opettaa ehtoollisleivän ja -viinin muuttuvan Kristuksen ruumiiksi ja vereksi. Juutalaisista noin neljä kymmenestä ei tiennyt kuka on Maimonides, yksi tärkeimmistä juutalaisista filosofeista.

Tutkimuksen tehnyt The Pew Forum on Religion & Public Life on osa riippumatonta Pew Research Center -tutkimuslaitosta, jonka tarkoituksena on tutkia uskonnon ja ulko- sekä sisäpolitiikan suhdetta.